google/wiki40b huggingface dataset:
William Adams

Bakgrunn

Adams' far døde da gutten var ung. William tilbrakte de kommende tolv årene som lærling på et skipsverft og skaffet seg der inngående kunnskaper om skipsbygging, navigasjon og astronomi. Deretter tok han verving i Royal Navy og deltok i kampen mot den spanske armada i 1588.

Japan

Etter en 19 måneders lang ferd på havet, som startet i Nederlandene, endte han opp i Japan i april 1600. Adams og de overlevende besetningsmedlemmene ble tatt til fange og ført til lensherren Tokugawa Ieyasu som senere samme år skulle bli utnevnt til shogun, det vil si Japans høyeste militære befalingsmann og enevoldshersker. 
Misjonerende jesuitter ville at Adams og hans besetning skulle bli dømt til døden som pirater og kjettere ettersom Adams var protestant, men etter en kortere tids fangenskap bestemte Tokugawa Ieyasu seg for å løslate dem. Han var både i konflikt med de katolske jesuittene og involvert i en maktkamp med andre lensherrer som snart munnet ut i en borgerkrig, og han anså at Adams' store kunnskaper i skipsbygging, navigasjon og de politiske og religiøse forhold i Europa var av nytte for ham.
I stedet for å bli henrettet, ble Adams en viktig rådgiver til den fremtidige shogunen. Han fikk et len kalt Hemi, og ble som første utlending utnevnt til samurai. I 1604 ble han beordret til å bygge en flåte med europeiske krigsfartøyer. Han lyktes og fikk etter det tillatelse til å besøke shogunens palass når han selv ville - noe som ellers ikke var mulig for hvem som helst. I 1613 ble han bevilget tillatelse til å forlate Japan. Adams hadde imidlertid forlengst akklimatisert seg i det japanske samfunn og forble i Japan livet ut. I 1610-årene gjennomførte han flere sjøekspedisjoner i Øst- og Sørøst-Asia.
Adams er begravd i Yokosuka. Hvert år siden 1947 finner en såkalt Anjin-festival sted i byen Ito, Shizuoka, byen der han bygde et skip på 80 tonn, det første skipet bygd i Japan etter vesterlandske byggemetoder.
Filmmanus

Et filmmanus, eller filmmanuskript som det også kalles, er en nedskrevet beskrivelse av handlingene og replikkene i en film. Manuset markerer det første steget i en filmproduksjon.
Volkspolizei

Deutsche Volkspolizei (DVP) – for det meste bare kalt Volkspolizei (VP) (folkepolitiet) – var politiet i DDR. Polititjenestemennene ble i vesttysk språkbruk gjerne omtalt som VoPos.

Framvekst

Allerede 1. juni 1945 ble Volkspolizei innført i den sovjetiske okkupasjonssonen i Tyskland. Fra 1952 ble det etter sovjetisk forbilde innført Abschnittsbevollmächtigte (ABV). En slik lokal polititjenestemann ble tilvist en bydel eller landsby der han var ansvarlig for ro og orden. En ABV patruljerte distriktet sitt og ideelt sett skulle publikum kunne ta opp problemer med ham. Interessert borgere kunne melde seg som frivillige hjelpere for VP.

Organisasjon

VP var underlagt innenriksministeren i DDR. Fra 1963 hadde han også tittel som sjef for VP. Videre nedover var Volkspolizei inndelt i distrikter i henhold til de administrative enhetene i DDR-staten.
VP var inndelt i tjenestegrenene ordenspoliti, trafikkpoliti, kriminalpoliti og transportpoliti. Den siste var ansvarlig for sikring av jernbanestasjoner og andre anlegg tilhørende Deutsche Reichsbahn (de østtyske statsbanene). I tillegg hadde VP en avdeling kalt Abteilung Paß- und Meldewesen som stod for passutstedelse og folkeregistrering. For å understreke VPs rolle som en bevæpnet etat hadde tjenestemennene militære gradsbetegnelser som f. eks. løytnant.
Til VP hørte også 21 avdelinger med beredskapstropper, til sammen 12 000 – 15 000 mann. Vanligvis fantes en enhet i hvert av de administrative distriktene i DDR, men noen folkerike og viktige distrikter hadde to eller tre. Disse beredskapstroppene var utstyrt med lette og middelstunge infanterivåpen, vannkanoner og pansrede personellkjøretøyer. Kommunistpartiet (SED) la stor vekt på at disse polititroppene skulle være politisk pålitelige og kunne brukes til å kontrollere sosial uro og eventuelle opprør slik det skjedde ved 17. juni-opprøret i 1953.
I likhet med Ministerium für Staatssicherheit hadde også VP såkalte uoffisielle medarbeidere, det vil si angivere blant befolkningen. Da DDR ble gjenforent med Vest-Tyskland 3. oktober 1990 ble politimyndigheten overført til de nye delstatene. Ca. 40 prosent av VPs politifolk måtte da gå ut av tjenesten.
Norgesmesterskapet på ski 1956

Norgesmesterskapet på ski 1956 var norgesmesterskapet i de nordiske grenene skihopping, langrenn og kombinert.
Mesterskapet ble arrangert i Drammen og på Raufoss.
Ålfjorden

Ålfjorden er en 27 kilometer lang sidefjord til Bjoafjorden og Hardangerfjorden langs fylkesgrensa mellom Hordaland og Rogaland i kommunene Sveio og Vindafjord (tidligere Ølen kommune). Den innerste delen av fjorden ligger i Tysvær kommune.
Fjorden har innløp i nord mellom Bjoaneset ved bygda Svolland i øst og Kvitanes på Tittlesnes i vest. Fjorden går så rett sørover og et stykke inn i fjorden ligger Årvik i ei bukt på østsida. 5 kilometer lenger inn i fjorden ligger Vikebygd på østsida ved vika Vikevik. På vestsida ligger bare de mindre bygdene Framnes, Oa og Erve. 
Ved Erve strekker Ervebukta seg 3 kilometer vestover og er nesten som en liten sidefjord å regne. På det smaleste er bukta bare 25 meter brei og her krysser fylkesvei 1 over ei 55 meter lang bru. Innløpet til Ervebukta heter Ervesundet og 2 kilometer lenger sør snur Ålfjorden brått vestover og deler seg så i flere grener. Nordover går en rekke våger. Vågavågen går nordover til Storevågen. Sør for Vågavågen går Nordre Vågen rett vestover, mens Søre Vågen går sørvestover. Sør for Søre Vågen ligger Fjonvika ved Fjon. Selve Ålfjorden snur rett sørover igjen og går inn til Sunnfør i Tysvær. Den innerste delen av fjorden blir kalt Sundførfjorden.
Iván Pedroso

Karriere

Allerede som 17-åring hoppet Pedroso over åtte meter. I begynnelsen av karrieren var lengdeøvelsen dominert av Carl Lewis og Mike Powell. Etter at de la opp, trådte Pedroso frem som den dominerende lengdehopperen. Fra 1993 til 2001 vant han innendørs-VM fem ganger på rad, og utendørs ble han mester fire ganger på rad.
Han kronet idrettskarrieren i OL 2000 i Sydney, der han tok gull med et hopp på 8,55. Seieren i VM 2001 ble Pedrosos siste mesterskapstittel. 
29. juli 1995 hoppet Pedroso 8,96 i Sestriere, én centimeter lengre enn Mike Powells verdensrekord fra 1991. Usikkerhet med hensyn til vindmålingen gjorde imidlertid at resultatet ikke ble godkjent av IAAF.
Hazaraenes demokratiske parti

Historie og etableringen

I september 2002 gikk politikere, studenter og andre stammedlemmer sammen for å bygge opp et politisk plattform for hazaraere fra Pakistan, som vil jobbe for deres rettigheter og rettferdighet for folkeslaget i Pakistan.  Etter møter med forskjellige politiske arbeidere og stammedlemmer ble det annonsert den 1. juli 2003 at de ville skape et nasjonalt og politisk parti: Hazaraenes demokratiske parti (HDP).
Det er omkring 600 000 hazaraer i provinsen Balutsjistan, som er basert i Quetta, Khuzdar, Zhob, Loralia og Dera Murad Jamali. Før etableringen av HDP hadde ikke hazaraer noen formell politiske innflytelse på provinsiell eller nasjonal politikk i Pakistan, men det nye partiet forsøker nå å beskytte deres interesser. Hazara Demokratiske Parti har også flere kvinnegrupper som består av ni enheter, og partiet oppmuntrer kvinner til deltakelse i det sosialpolitiske liv. HDP er et liberalt og demokratisk parti som tror på like muligheter for kvinner på et nasjonal nivå.

Attentatet på lederen og påfølgende demonstrasjoner

Hussain Ali Yousafi, som ble valgt til formann for partiet den 26. september 2008, ble skutt og drept av ekstremistgruppen Lashkar-e-Jhangvi wahabi i den pakistanske byen Quetta den 26. januar 2009. Gjennom sin tredveårige politiske karriere arbeidet Hussain Ali Yousafi for fred og menneskelighet, og han ble etterhvert en viktig skikkelse i HDP. Tidligere hadde partiet mistet Abdul Ali Mazari, som ble drept av Taliban i Afghanistan i 1995.  
Som en reaksjon på drapet på Hussain Ali Yousafi og andre hazararer i Quetta og i Afghanistan, ble det i april 2012 holdt demonstrasjoner verden over, blant annet i Oslo (30. april) , København (30. april) og i Stockholm (27. april) Også kvinnefløyen til HDP var med på demonstrasjonene. Andre land som også hadde protester: Afghanistan i byene Kabul, Daikondi og Bamiyan. I Pakistan i byene Islamabad, Lahore, Karachi og Quetta.  Storbritannia i byen London, i Tyskland i byen Hamburg. I Østerrike i byen Wien. I Indonesia i byen Jakarta. I Belgia i byen Brussel.
Alkyleringsmiddel

Et alkyleringsmiddel er et kjemisk stoff som er i stand til å overføre ei alkyl-gruppe. Slike kjemikalier brukes blant annet i organisk syntese og som legemidler. Et eksempel på det siste er kreftlegemiddelet cisplatin. Reaktive alkyleringsmidler er svært giftige og irriterende, og har derfor også vært brukt som kjemiske stridsmidler. Et eksempel på dette er sennepsgass.
Inline-skaterhockey

Inline-skaterhockey er et lagspill som spilles med inline-skøyter der de to lagene med køller forsøker å få en ball (bestående av hardplast) inn i motstanderens mål. Det laget som gjør dette flest ganger vinner kampen. Inline-skaterhockey er en fysisk sport som ligner ishockey. Det internasjonale inline-skaterhockeyforbundet har arrangert europamesterskap for menn, kvinner og ungdommer siden 1997.
Klemetspelet

Klemetspelet er et et historisk skuespill om fjellmannen og sørsamen Klemet Person, som rundt 1900 bodde med kona Anna og familien under en heller øverst i Leirskardalen. Skuespillet foregår utendørs på Jamtjorden i Leirskardalen, med fjellmassivet Okstindan som kulisse. Det ble sagt om Person at han kunne gande, men også helberede med urter og magi. Skuespillet er en fri gjendiktning av livet til Klemet og Anna, og må ikke forstås som en faktuell gjenfortelling. Helleren og huset hvor Klemet og familien bodde ble sprengt av ukjente gjerningsmenn 28. mai 1994, og kulturminnet fullstendig rasert. Kommunen gav etter hvert opp å restaurere boplassen, og med planer om et nytt kraftverk i Leirelva ble reguleringsplanen endret i 2013. Helleren står fortsatt som et gapende sår etter sprengningen.
Megalighter

Megalighter er en norsk rockegruppe, med opphav fra sandefjord. Gruppen har spilt i studio sammen med blant andre Lorry Kristiansen, kjent fra Seigmenn, Zeromancer og Gåte og ga ut EP-en Megalighter i 2004, ep-en It Never Ends' i 2005 samt "Indoor Fireworks" fra 2010 på plateselskap: Ein mangfaldig kar.
Alexander Agassiz Medal

Alexander Agassiz Medal blit utgitt av United States National Academy of Sciences for et originalt bidrag innen vitenskapen oseanografi.
Den ble etablert i 1911 av Sir John Murray til ære for sin venn, forskeren Alexander Agassiz.
Unity (Adams County, Ohio)

Historie

Postkontoret som lå engang i Union ble kalt Wheat Ridge og etterhvert Wheat. Dette postkontoret ble opprettet i 1851 og var i drift til 1906.
Somaliere

Somaliere (somali Soomaaliyeed, arabisk: الصوماليون‎ ) er en folkegruppe som lever på Afrikas horn. De fleste (mer enn 9 millioner) av dem bor i Somalia, men det finnes også mange somaliere i Etiopia (4,6 millioner; særlig i Somaliregionen/Ogadenområdet på grensen til Somalia), i Jemen (ca 1 mill), i det nordøstlige Kenya (ca 900 000) og i Djibouti. Flere lever også i andre land i Midtøsten, og i vestlige land. 
De fleste av de ca 15-17 millioner somalierne snakker somali, og er sunnimuslimer.
NM i fotball for kvinner 2014

Norgesmesterskapet i fotball for kvinner 2014 var en norsk fotballturnering. Det var det 37. offisielle norgesmesterskapet i fotball for kvinner.
Primera División 1960–1961

Primera División  er den spanske toppdivisjonen i fotball. Den ble opprettet i sesongen 1929-30. Det spanske fotballforbundet står for organiseringen av ligaen.
From Paris with Love

Handling

James Reese (Jonathan Rhys Meyers) er ansatt som personlig assistent til USAs ambassadør i Frankrike. Han bor i Paris sammen med en vakker fransk kjæreste, og ved siden av er han ansatt i CIA på lavt nivå. Reese ønsker å bli ansatt på høyere nivå i CIA og får mer ansvar, og han blir partner med den hemmelige agenten Charlie Wax (John Travolta). Hans første oppgave er å få Wax løslatt fra forvaringen på en flyplass fordi det franske tollvesenet ikke vil la ham bringe favoritt-energidrikken sin inn i landet. Reese klistrer et stort klistremerke for diplomatisk immunitet på bagasjen til Wax som inneholder energidrikken, noe som gjør bagasjen hans immun mot toll og en eventuell karantene. 
Etter å ha forlatt flyplassen viser Wax at boksene med energidrikk skjuler forskjellige delene til hans personlige skytevåpen, som han refererer til som "Mrs. Jones". Wax påstår at han har blitt sendt til Paris for å etterforske en narkotika-ring som var indirekte ansvarlig for drapet på en ung kvinne som tilfeldigvis var niesen til den amerikanske forsvarsministeren. Under etterforskningen avslører Wax at det faktisk ikke var noe overdose-dødsfall, og at deres egentlig mål er å finne ut hvor en gruppe pakistanske terrorister får penger fra. Bevisene fører dem til noen terrorister, og dette resulterer i en væpnet konfrontasjon hvor de fleste av terroristene blir nøytralisert. 
Wax og Reese får vite at terroristene planlegger å infiltrere den amerikanske ambassaden i Paris under et toppmøte med eksplosiver skjult under en burka. Under jakten på flere ledetråder, finner de fotografier av Reese festet til en vegg. Wax oppdager at Reese sin forlovede Caroline (Kasia Smutniak) er en av terroristene. Når de konfronterer henne skyter hun Reese i skulderen og stikker av gjennom et vindu. En terrorist angriper en amerikansk bilkortesje på vei til toppmøtet ved ambassaden. Wax ødelegger bilen med en rakettkaster før den rekker å gjøre noe skade. I mellomtiden går Reese til toppmøtet og finner Caroline. Han prøver å få henne fra å sprenge seg selv i luften, og han erklærer hvor mye han elsker henne. Hun prøver å detonere eksplosivene uansett, og Reese må drepe henne. Wax forlater Paris kort tid senere, og Reese eskorterer ham til flyet. De spiller et parti sjakk rett utenfor døren til flyet, og legger fra seg sine håndvåpen ved siden av sjakkbrettet før de skal begynne spillet, Reese viser frem sin nye pistol, en Desert Eagle, til Wax sin beundring.
Arctophila

Utseende

Store (13-20 mm), kraftige, tett hårete blomsterfluer som kan minne mye om humler. Hodet er forholdsvis lite, mye bredere enn langt, fasettøynene er nakne. De møtes i pannen hos hannen men er tydelig skilte hos hunnen. Antennene er små og gule, antennebørsten (arista) fjærgrenet. Ansiktet er flatt og forlenget nedover, mest gulaktig på farge. Kroppen er tett hårkledt. Hos Arctophila superbiens er hårene gule over hele kroppen, mens Arctophila bombiformis har mest svarte hår, med to skarpt avgrensede, gulhårede tverrbånd på thorax og to tilsvarende, hvithårede tverrbånd på bakkroppen. Beina er svarte og ganske kraftige. Vingene er glassklare med et gråsvart tverrbånd i den fremre halvdelen midt på vingen. Den fremste tverr-åren i vingens ytre del er nokså rett og munner i R₄₊₅ nær vingespissen. Hos den ellers ganske like arten vanlig humleblomsterflue (Volucella bombylans) er denne åren svært krum og munner i R₄₊₅ lenge før vingespissen.

Levevis

Disse fluene lever i fuktige, næringsrike skoger. Larvene har et langt ånderør og utvikler seg trolig i vann eller i alle fall i svært fuktige miljøer, kanskje i skogpytter eller myrer. De voksne fluene flyr i juli-september og besøker gjerne blomster.
Gulstripet bjørneblomsterflue ble listet som direkte truet (EN) på den norske rødlisten fra 2006.

Utbredelse

Slekten forekommer i Holarktis og Sør-Amerika. Det er tre arter i Europa, to i Nord-Amerika og to i Sør-Amerika.
Grong bygdemuseum

Grong Bygdamuseum er et kulturhistorisk bygdemuseum i Grong, Nord-Trøndelag. Museet ligger på Bergsmo, 6 km fra Grong sentrum langs fylkesvei 760. Museet er en del av asnsvaret til de konsoliderte Museet Midt i Namdalen.
Hovedbygningen er Bergsmolåna fra 1833, som viser hvordan hovedbygningen på en gård i Grong var innredet og utstyrt på 1800-tallet. Øvrige bygninger er ei ferjemannstue fra Mediå, stabbur, bakerhus og smie.
Cantharis livida

Utbredelse

Cantharis livida finnes i Europa, østover i Asia, vanlig i Norge

Utseende

Cantharis livida er 10-13,5 mm lang. Hodet er lyst rødgult foran. Pannen har en forhøyning mellom antennefestene. Palpenes (munnføtter) endeledd er økseformet og ikke smalt, ovalt. Antennenes tredje ledd vanligvis lengre enn det andre leddet. Brystskjoldet (pronotum) er helt rødgult, uten mørk midtflekk, overflaten er nær helt glatt uten punktur. Brystskjoldet har bare en svak innbuktning i bakkanten og har en overflaten som ikke er grovt rynket eller punktert. Brystskjoldets bakhjørner er avrundet avsatt, ikke utstående. Beina er ganske lyse. Lårene er sjeldent mørke. Leggene på bakbeina er vanligvis krummet inn mot kroppen. Den ene kloen på alle beina har en liten men tydelig rottann. Dekkvingene skjuler hele bakkroppen og har en gul eller rødbrun grunnfarge. Hos underarten rufipes er dekkvingene svart eller brunsvart grunnfarge. Hos underarten C. l. scapularis er dekkvingene mørke med en rødlig langsgående flekk ved scutellum. Kan ligne enkelte lyse eksemplar av Cantharis rufa og Cantharis quadripunctata.

Levevis

Cantharis livida finnes på blomster, trær og busker, i juni og juli. Larvene lever som predatore (rovdyr).  
Cantharis livida tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Prahova (fylke)

Administrativ inndeling

Fylket har to municipiu, tolv byer og 89 comună.
Aasiaat lufthavn

Aasiaat lufthavn (IATA: JEG, ICAO: BGAA) er en flyplass i Aasiaat kommune, rett syd for Diskobukten på vestkysten av Grønland.
Den ble åpnet i 1998, og ligger ca 2 km nordøst for byen Aasiaat.
Conquest of the Planet of the Apes

Handling

Filmen tar for seg Zira og Cornelius’ sønn Caesar (Roddy McDowall) som etter de tragiske hendelsene i 1971 har blitt oppdratt av sirkusdirektøren Armando. Året er 1991, og mye har skjedd. I 1983 ble verden utsatt for en mystisk epidemi som drepte alle verdens hunder og katter og menneskene følte derfor et behov for et nytt husdyr og valgte apen. USA har kollapset som nasjon og består nå av en rekke bystater som er sterkt influert av fascistiske krefter. Bystatene baserer mye av sin eksistens på å holde apene som slaver. Cæsar får i 1991 sitt første besøk med denne nye virkeligheten, og klarer ikke å tie veldig lenge før hans taleevne kommer for en dag. Cæsar ender opp med å bli solgt som slave til guvernør Breck, sjefen for Central City, og blir satt til å jobbe under Mr. MacDonalds (en etterkommer fra slavene fra 1800-tallets USA). Mr. MacDoanlds sympatiserer med apenes situasjon i samfunnet og er samtidig forferdet over sin sjef, guvernør Breck.
I mellomtiden blir Armando avhørt av inspektør Kolp, som mistenker at hans sirkusape i virkeligheten er avkommet til de to siviliserte apene som kom fra verdensrommet for 20 år siden. For å blir sikker i sin sak utsetter han Armando for en maskin som psykologisk tvinger sannheten ut av mennesker, men Armando velger i stedet å begå selvmord. Når Cæsar for vite at hans venn og beskytter er død mister han troen på menneskene og begynner å pønske ut et opprør overfor sine herskere. Han får raskt innflytelse over apene som har hørt ordet «NO!» en del ganger mer enn de liker, og gjør opprør mot menneskene. Den første krigen mellom mann og ape er uunngåelig, og seierherren vil ende opp med verdensherredømme.

Om filmen

Conquest of the Planet of the Apes er den mest voldelige og mest actionfylte i denne filmserien. Men også denne er en viktig pekepinn på menneskers fordommer mot det som er annerledes, og hvordan vi behandler våre husdyr. Denne filmen regnes som den mest kontroversielle i serien.
Filmen har fått 44 % oppslutning på Rotten Tomatoes.
Den ble en moderat kommersiell suksess og spilte inn 9 millioner dollar ved amerikanske kinoer, mot 12 millioner for den forrige og over 32 millioner for den første filmen. Den ble dermed den nest minst innbringende av denne filmserien.
Brian Carlsen

Utdanning og idrettskarriere

Carlsen har grunnfag i idrett fra Norges idrettshøgskole.
Som utøver var han med å vinne gull i junior mix i Nordisk mesterskap i troppsgymnastikk 1996 og bronse i mix i EM i troppsgymnastikk 2004. Han var også med på Norges lag som vant gull i mix i EM i troppsgymnastikk 2010.
Som trener var han hovedtrener for Norges uoffisielle landslag i troppsgymnastikk i EM i 2012, der Norge fikk sølv i mix og bronse i herreklassen, og ved EM i 2014, der Norge fikk tre sølv- og en bronsemedalje.
Han har sittet i Teknisk komité i Norges Gymnastikk- og Turnforbund (NGTF) siden 2011, og har jobbet med reglement og kursing for både Union Européenne de Gymnastique og NGTF.
Urskog–Hølandsbanen

Historie

Første etappe fra Bingsfossen til Bjørkelangen ble anlagt av selskapet Urskogbanen, og ble åpnet 14. november 1896. Et annet selskap, Hølandsbanen anla banen fra Bjørkelangen til Skulerud. Den ble ble åpnet 15. desember 1898, men før det hadde selskapene slått seg sammen til Urskog-Hølandsbanen (U.H.B.). Etter stortingsvedtak i 1900 ble banen forlenget drøye 2 km vestover inn til Sørumsand stasjon. Denne siste strekningen ble satt i drift fra 7. desember 1903. Banen var da blitt 57 km lang. Selskapet hadde hovedkvarter på Bjørkelangen. Banen ble bygget på billigste måte, som en såkalt tertiærjernbane med sporvidde 750 mm. Dette ga altså banen tilnavnet «Tertitten». Frem til 1. januar 1945 var banen et privat aksjeselskap. Da overtok Staten ved NSB og drev banen de siste 13 årene under navnet Aurskog-Hølandbanen.
Banens trafikkgrunnlag var særlig skogs- og landbruksprodukter. Tømmer ble kjørt til Skulerud og derfra fløtet til Halden. Tidligere ble samtrafikk med DS «Turisten» på Haldenkanalen en populær turistattraksjon kalt «Den store rundreisen»; tog Oslo - Sørumsand, Urskog-Hølandsbanen til Skulerud, båt på Haldenkanalen til Tistedal, tog fra Tistedal, eventuelt Halden, til Oslo.
I 1961 kom arbeidet i gang for å sikre Aurskog-Hølandbanen for ettertiden, drevet som et andelslag med frivillig og ulønnet arbeidskraft. Etter en tid fikk de overta 3 kilometer spor ved Sørumsand, to damplokomotiver og endel vogner. Første veterantog gikk i 1966.
Det fantes ingen bygninger og ingen sidespor på denne banestrekningen. Hele anlegget besøkende opplever ved et besøk på «Tertitten», er bygget opp i museumsbane-tiden. Tre av UHBs damplok og to av personvognene er restaurert. Restaureringsarbeid og driftsteknisk vedlikehold på det rullende materiell pågår kontinuerlig.
Da «Tertitten» kom i gang som museumsjernbane, var endepunktet litt utenfor sentrum i Sørumsand og skinnene inn til stasjonen var fjernet. I 1987 kunne de første tog igjen kjøre fra Sørumsand sentrum etter at en dugnadsinnsats hadde forlenget banen inn dit. To år senere var anlegget, med stasjonsbygning, ferdig og offisiell åpning av forlengelsen fant sted. 
Hele anlegget er fredet. UHB er i dag en stiftelse, drevet som museumsbane av Museene i Akershus (MiA) i samarbeid med Venneforeningen Tertitten.
Grunnkretser i Solund kommune

Grunnkretser i Solund kommune er delområder og grunnkretser som seksjonerer Solund kommune, Sogn og Fjordane, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.